15. listopada u Domovinskom ratu

**Domovinski rat po nadnevcima**: 15. listopada u Domovinskom ratu.

**- Ujutro oko 6.30 sati ponovno je minirana Lička pruga između željezničkih stanica Zrmanja i Malovan.**

**- Za noć provedenu pored barikada na cestama u kninskoj krajini stražarima se plaća i do 1.500 dinara.**

- Nakon anonimne i lažne dojave da su minirana četri ključna objekta u Tvornici lakih metala "Boris Kirič", Šibenčane uznemirile i dezinformacije o zatrovanosti vode u gradskom vodovodu.

- Predsjednici Tuđman i Milošević, uz prisutnost sovjetskog predsjednika Gorbačova, u Moskvi potpisali sporazum o prekidu vatre.

- Američki State Department zahtijeva da se humanitarni konvoj propusti u Vukovar.

- Hrvatski predsjednik i vrhovni zapovjednik Hrvatske vojske dr. Franjo Tuđman zabranio svim pripadnicima HV-a članstvo u bilo kojoj političkoj stranci.

**- Srpski okupatori u prisutnosti dvaju promatrača EZ-a prisilili sve građane Iloka na potpisivanje sporazuma o napuštanju Iloka.**

- JNA okupirala Cavtat, te u prisutnosti promatrača EZ-a podigla jugoslavensku zastavu.

- Na dramatičnoj večernjoj sjednici Skupštine Bosne i Hercegovine proglašena njezina samostalnost. Srpski predstavnici u znak protesta napustili sjednicu.

- Vojska tzv. Jugoslavije povući će se s juga Hrvatske (Prevlake) "nekoliko dana prije od dogovorenog roka 20. listopada", rekao u Herceg-Novom ministar unutarnjih poslova Crne Gore Nikola Pejović.

- Još jedna skupina protjeranih Hrvata, njih 29, stigla u Zadar iz benkovačke općine kamionima UNPROFOR-a.

- Zapad je dozvolio da se isti razarajući osvajački rat proširi iz Hrvatske na Bosnu i Hercegovinu, piše francuski filozof Alain Finkelkraut u "Le Mondeu".

- Republika Hrvatska i Demokratska Narodna Republika Alžir uspostavili diplomatske odnose na razini veleposlanika.

- Glavnu krivnju i odgovornost za katastrofu na tlu bivše Jugoslavije američka administracija pripisuje Srbiji, izjavio za beogradski TV Studio B pomoćnik američkog državnog tajnika Thomas Niles.

- NATO naredio izviđačkim zrakoplovima AWACS da nadgledaju poštovanje zabrane vojnih letova u zračnom prostoru Bosne i Hercegovine, izjavio glasnogovornik NATO-saveza u Bruxellesu.

- Izvorišta programskih osnova HDZ-a bila su i ostaju hrvatska državotvorna misao Ante Starčevića, politički oslonac na pučke slojeve sela i grada po nauku braće Radić, politička odlučnost, socijalna pravda i antifašizam hrvatske ljevice a također i prevladavajući antikomunizam u hrvatskom duhovnom i političkom životu, istakao predsjednik Hrvatske demokratske zajednice dr. Franjo Tuđman na Općem saboru najbrojnije hrvatske političke stranke u Zagrebu.

**- U Međugorje stigao konvoj od 421 Hrvata iz konjičke općine u organizaciji HVO-a Konjić, javlja HABENA.**

- Nakon konzultativnog sastanka hrvatskih zastupnika, izabranih na posljednjim višestranačkim izborima u Općinsku skupštinu Bugojna, zaključeno da hrvatski zastupnici tog grada prihvaćaju najnovija politička rješenja i da se pridružuju naporima oko provedbe sporazuma i ustavnih rješenja o stvaranju Federacije u BiH.

- Narodna banka BiH službeno u optjecaj pustila novi bosanskohercegovački dinar.

**- Predsjednik Tuđman i ministar obrane Šušak razgovarali u Zagrebu sa zapovjednikom oružanih snaga SAD-a generalom Johnom Shalikashvilijem. Hrvatska će staviti NATO-u na raspolaganje luke, aerodrome, željeznicu, ceste, rekao novinarima Šušak**.

- U Banjoj Luci vlada rasulo poslije poraza, više od 170.000 izbjeglica u samom je gradu, a još između 80 i 90.000 na cestama prema Banjoj Luci. Karadžića i Miloševića pučanstvo spominje kao najveće srpske izdajice.

- Srpski poraz proizašao zapravo iz njihove nezasitnosti, sukus je razgovora pomoćnika američkog državnog tajnika Richarda Holbrookea u newyorkškom Harvard Clubu.

- U Mostaru svečano obavljena primopredaja ovlasti Zapodnoeuropske policije (WEU) na Međunarodne policijske snage (IPTF) i Ministarstvo unutarnjih poslova Hercegovačko-neretvanske županije, čime su u Mostaru ujedinjene policijske snage.

- Premijer Zlatko Mateša sa suradnicima na konferenciji o trgovini i investiranju u Hrvatskoj u Bruxellesu. Mateša hrvatsku strategiju opisao kroz 4 cilja: mirna reintegracija, uspješna provedba Daytonskog sporazuma, normalizacija odnosa sa susjednim zemljama, te uključivanje u regionalne integracije kao što je CEFTA.

- Nakon trogodišnje stanke, pod vodstvom posrednika sir Arthura Wattsa, u Bruxellesu se sastala izaslanstva pet država nasljednica bivše Jugoslavije radi rasprave o nasljedstvu nekadašnje zajedničke države. Države nasljednice Hrvatska, BiH, Makedonija i Slovenija jedinstvene u zahtjevu da se najprije podijele devizne rezerve bivše države, njezina klirinška potraživanja, diplomatske i druge nekretnine u inozemstvu, te bivši savezni arhivi pohranjeni u Beogradu.

## Izvori

* Hrvatski informativni centar *Hrvatski spomenar: 11. listopada - 20. listopada*

 **Napomena:** Ovaj tekst ili jedan njegov dio preuzet je s internetskih stranica Hrvatskog informativnog centra. Vidi Dopusnicu Hrvatskog informativnog centra za Wikipediju na hrvatskome jeziku.